Ir-Regolament tal-Kummissjoni (KEE) Nru 2731/2000
ta’ l-14 ta’ Diċembru 2000
li jemenda r-Regolament (KE) Nru 2543/95 li jipprovdi regoli dettaljati speċjali għall-applikazzjoni tas-sistema ta’ liċenzi ta’ esportazzjoni għaż-żejt taż-żebbuġa
IL-KUMMISSJONI TAL-KOMUNITAJIET EWROPEJ,
Wara li kkunsidraw it-Trattat li jwaqqaf il-Komunitajiet Ewropej,
Wara li kkunsidraw r-Regolament tal-Kunsill (KEE) Nru 136/1999 tat-22 ta’ Settembru 1996 dwar it-twaqqif ta’ organizzazzjoni komuni tas-suq fiż-żjut u x-xaħmijiet [1], kif l-aħħar emendat bir-Regolament (KE) Nru 2702/1999 [2], u b’mod partikolari Artikolu 2(2) tiegħu,
Billi:
(1) Biex jiġu simplifikati l-arranġamenti, Anness III tar-Regolament tal-Kummissjoni (KEE) Nru 1291/2000 tad-9 Ġunju 2000, jistipula regoli komuni dettaljati għall-applikazzjoni għas-sistema ta’ liċenzi ta’ importazzjoni u esportazzjoni u ċertifikati ta’ ffissar bil-quddiem għall-prodotti [3], jipprovdi l-kwantitajiet minimi ta’ prodotti agrikoli li dwarhom liċenzi ta’ importazzjoni u esportazzjoni u ċertifikati ta’ ffissar bil-quddiem m’humiex meħtieġa u m’hemmx bżonn jiġu prodotti. Għaż-żejt taż-żebbuġa dawk il-kwantitajiet huma 100 kg kemm għall-importazzjoni u għall-esportazzjoni.
(2) Artikolu 2(4) tar-Regolament tal-Kummissjoni (KEE) Nru 2543/95 [4], kif l-aħħar emendat bir-Regolament (KE) Nru 726/98 [5], jistipula li ebda liċenzja m’hi meħtieġa għall-esportazzjoni ta’ 50 kg jew anqas.
(3) Minħabba l-miżuri orizzontali adottati bir-Regolament (KE) Nru 1291/2000 dwar il-kwantitajiet massimi skond il-prodott li jistgħu jiġu importati jew esportati mingħajr liċenza, għall-għan ta’ simplifikazzjoni u sigurtà legali dispożizzjonijiet diverġenti m’għandhomx jinżammu f’kull settur u b’mod partikolari għaż-żejt taż-żebbuġa.
(4) Billi l-miżuri li għalihom jipprovdi dan ir-Regolament jaqblu ma’ l-opinjoni tal-Kumitat ta’ Ġestjoni taż-Żjut u Xaħmijiet,
ADOTTA DAN IR-REGOLAMENT:
Artikolu 1
Artikolu 2(4) tar-Regolament (KE) Nru 2543/95 huwa hawnhekk imħassar.
Artikolu 2
Dan ir-Regolament għandu jidħol fis-seħħ fis-seba’ jum wara dak li fih jiġi ppublikat fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fl-14 ta’ Diċembru 2000.